- Hindi News
- National
- पेयजल आपूर्ति में लापरवाही नहीं की जाएगी बर्दाश्त दोषियों पर होगी सख्त कार्रवाई: हीरूराम निकुंज
पेयजल आपूर्ति में लापरवाही नहीं की जाएगी बर्दाश्त दोषियों पर होगी सख्त कार्रवाई: हीरूराम निकुंज
नपा अध्यक्ष ने जल प्रभारी व कर्मचारियों की ली बैठक
भास्कर न्यूज | जशपुरनगर
शहर में गर्मी के बढ़ने के साथ ही जल संकट भी बढ़ जाता है। कुआं और तालाब के सुख जाने से पेयजल और निस्तारी जल के लिए नगरवासियों की निर्भरता नल-जल योजना और पानी के टैंकरों पर बढ़ जाती है।
गर्मियों में शहरवासियों को पेयजल की किल्लत न हो और पानी की आपूर्ति की व्यवस्था सही ढंग से चले, इसके लिए नगर पालिका अध्यक्ष हीरूराम निकुंज ने नगर पालिका के सभाकक्ष में पालिका के जल प्रभारी व कर्मचारियों की बैठक ली। बैठक में अध्यक्ष हीरूराम निकुंज ने स्पष्ट रूप से सभी को हिदायत दिया कि पेजयल आपूर्ति में किसी प्रकार की लापरवाही बर्दाश्त नहीं की जाएगी। जो कर्मचारी इस काम में लापरवाही करेगा, उसके खिलाफ सख्त कार्रवाई की जाएगी। उन्होंने बताया कि शहर के किसी भी वार्ड में पानी की दिक्कत गर्मियों में न हो, इसके लिए सभी कर्मचारियों को समय पर पानी की आपूर्ति करें और उसे समय पर बंद करें। व्यर्थ में कहीं भी पानी न बहे, इस बात का खास ख्याल रखें। उन्होंने कहा कि कई बार देखा जाता है कि शाम को आपूर्ति शुरु कर कर्मचारी घर जाकर सो जाते हैं और रात भर पानी बहता रहता है, ऐसी लापरवाही बिल्कुल भी बर्दाश्त नहीं की जाएगी।
खुलेंगे तीन स्थाई प्याऊ- शहरवासियों व राहगीरों को गर्मी में पानी के लिए नहीं भटकना पड़े, इसके लिए नगर पालिका शहरी क्षेत्र के तीन स्थानों पर स्थाई प्याऊ खोलेगा। जिसमें बस स्टैंड, कलेक्टोरेट के पास एवं तीसरा स्थान चयन कर प्याऊ की स्थापना की जाएगी। इसके अलावा कई स्थानों पर अस्थाई तौर पर भी प्याऊ खोले जाएंगे।
प्रति व्यक्ति रोजाना 65 लीटर की आवश्यकता
नगर पालिका क्षेत्र में सामान्य दिनों में प्रति व्यक्ति रोजाना करीब 65 लीटर पानी की आवश्यकता होती है। लेकिन प्रति व्यक्ति करीब 55 लीटर पानी ही उपलब्ध हो पाता है। आपूर्ति की स्थिति मार्च महीने से ही खराब होने लगती है। जब जल स्त्रोतों में जल का स्तर कम हो जाता है और पानी के लिए मारा मारी शुरू हो जाती है। ऐसे में पानी की आपूर्ति को सुचारू रखना नगर पालिका के अधिकारियों व जनप्रतिनिधियों के लिए एक बड़ी चुनौती साबित होती है।
जल प्रभारी व कर्मचारियों की बैठक लेते नपा अध्यक्ष
tgl_Latn sot_Latn hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva